Na podlagi 57. člena Zakona o javnih uslužbencih (Uradni list RS, št. 56/02, 110/02 - ZDT-B, 2/04 - ZDSS-1, 50/04 - ZPol-C, 23/05, 62/05 - odl. US, 75/05 - odl. US, 113/05, 21/06 - odl. US, 68/06 - ZSPJS-F, 131/06 - odl. US, 33/07, 65/08, 69/08 - ZTFI-A, 69/08 - ZZavar-E, 40/12 - ZUJF, 63/13 - ZS-K, 158/20 - ZIntPK-C, 203/20 – ZIUPOPDVE in 28/21 - odl. US, v nadaljevanju: ZJU) in 6. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. [139/06](http://www.uradni-list.si/1/objava.jsp?sop=2006-01-6046) in [104/10](http://www.uradni-list.si/1/objava.jsp?sop=2010-01-5343)) Komisija za preprečevanje korupcije, Dunajska 56, 1000 Ljubljana

objavlja INTERNI NATEČAJ za zasedbo prostega uradniškega delovnega mesta:

**PRAVNI SVETOVALEC SVETNIK (m/ž) – v Službi za preventivo za nedoločen čas s polnim delovnim časom**

**(šifra DM 44005, šifra DM po ZSPJS C017317)**

**Javni uslužbenci, ki se bodo prijavili na prosto delovno mesto, morajo imeti sklenjeno delovno razmerje za nedoločen čas v organu državne uprave ali drugem organu, ki je po sporazumu z Vlado RS vstopil v interni trg dela in izpolnjevati VSE naslednje pogoje:**

* specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja); visokošolsko univerzitetno izobraževanje (prejšnje)/visokošolska univerzitetna izobrazba (prejšnja); magistrsko izobraževanje (druga bolonjska stopnja)/magistrska izobrazba (druga bolonjska stopnja); magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja), smer - PRAVO
* najmanj 6 let delovnih izkušenj;
* znanje uradnega jezika;
* osnovna raven znanja angleškega ali nemškega jezika;
* opravljeno obvezno usposabljanje za imenovanje v naziv;
* opravljen strokovni izpit iz upravnega postopka;
* opravljen preizkus znanja za vodenje in odločanje v prekrškovnem postopku;
* dovoljenje za dostop do tajnih podatkov stopnje tajnosti »TAJNO«.

**Želena znanja:**

* znanje računalniških programov s področja dela,
* poznavanje področja varovanja osebnih podatkov ter informacij javnega značaja,
* pravniški državni izpit.

Pri izbiri kandidatov bomo upoštevali delovne izkušnje v skladu s 6. členom ZJU. Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu v javnem sektorju, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino, če ima kandidat dokončan znanstveni magisterij ali doktorat.

**Naloge delovnega mesta**:

* izvajanje analiz zakonodaje in predpisov ter priprava mnenj k predlogom predpisov,
* spremljanje zakonodaje in obveščanje o spremembah,
* priprava splošnih in posamičnih aktov komisije,
* vodenje strokovnih nalog in samostojno oblikovanje rešitev na pravnem področju,
* samostojna priprava zahtevnejših sistemskih rešitev, analiz, informacij, poročil in drugih zahtevnejših gradiv s področja dela komisije,
* sodelovanje pri pripravi in usklajevanju gradiv in postopkih ocene ustavnosti in zakonitosti ter odgovorov na tožbe in drugih vlog v pravdnem in upravno-sodnem postopku,
* nudenje pomoči pri zastopanju komisije v upravno-sodnih postopkih,
* izvajanje aktivnosti s področja dela in pristojnosti komisije,
* vodenje upravnih postopkov,
* vodenje in odločanje v postopkih o prekrških,
* druge naloge na primerljivi stopnji zahtevnosti po navodilu neposredno nadrejenega ali predsednika komisije.

Prijava na prosto delovno mesto **mora** vsebovati:

1. **izpolnjen obrazec** »vloga za zaposlitev«;
   1. **pisno izjavo** kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) pridobitve izobrazbe, evidenčno številko diplome ter ustanova, na kateri je bila pridobljena,
   2. **pisno izjavo** kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj, kar pomeni, da mora biti navedeno **za kakšno stopnjo izobrazbe** so se pridobivale delovne izkušnje in **čas pridobivanja delovnih izkušenj**,
   3. **pisno izjavo oziroma dokazilo** kandidata o opravljenem usposabljanju za imenovanje v naziv,
   4. **pisno izjavo oziroma dokazilo** kandidata o opravljenem izpitu iz upravnega postopka,
   5. **pisno izjavo oziroma dokazilo** kandidata o opravljenem preizkusu znanja za vodenje in odločanje v prekrškovnem postopku,
   6. **pisno izjavo**, o pridobljenem dovoljenju za dostop do tajnih podatkov stopnje tajnosti »TAJNO oziroma **podpisano izjavo, da z varnostnim preverjanjem soglaša**, v kolikor kandidat še nima pridobljenega dovoljenja za dostop do tajnih podatkov stopnje tajnosti »TAJNO«,
   7. **pisno izjavo kandidata, da:**

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* izpolnjuje druge pogoje za zasedbo delovnega mesta (znanje tujega jezika, itd.),
* za namen natečajnega postopka dovoljuje organu, ki objavlja natečaj, pridobitev podatkov iz uradnih evidenc.

**Obravnavane bodo le formalno popolne prijave.**

Prijava **mora** vsebovati vse zgoraj naštete dokumente, zaželeno pa je, da vsebuje tudi kratek življenjepis ter da kandidat v njem poleg formalne izobrazbe navede tudi druga znanja in veščine, ki jih je pridobil.

Natečajna komisija bo usposobljenost kandidatov presojala tako na podlagi navedb v prijavi, priloženih dokazil, pisnim preizkusom, osebnim razgovorom, oziroma na podlagi drugih metod, ki so skladne s strokovnimi spoznanji na področju ravnanja z ljudmi pri delu. Natečajna komisija bo kriterije in merila ocenjevanja sprejela pred pričetkom posamezne faze izbora. Kandidati bodo napoteni tudi na psihološko testiranje.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Delovno mesto »Pravni svetovalec svetnik« je uradniško delovno mesto, ki se opravlja v dveh nazivih prvega kariernega razreda, nazivu tretje stopnje: svetnik (izhodiščni plačni razred 42), z možnostjo napredovanja v naziv višji svetnik. Z izbranim kandidatom bo sklenjeno delovno razmerje za nedoločen čas s polnim delovnim časom. Izbrani kandidat bo delo opravljal v prostorih Komisije za preprečevanje korupcije, Dunajska 56, Ljubljana ali po dogovoru med kandidatom in delodajalcem na drugi lokaciji izven sedeža komisije, kar se dogovori s pogodbo o zaposlitvi za delo na domu, skladno z veljavnim internim navodilom, ki ureja opravljanje dela na domu v Komisiji.

Kandidat vloži prijavo v pisni obliki, na priloženem obrazcu (**vloga za zaposlitev**), ki jo pošlje v zaprti ovojnici z označbo **»Interni natečaj – 10080-11/2021 – Pravni svetovalec svetnik«,** na naslov: Komisija za preprečevanje korupcije, Dunajska 56, 1000 Ljubljana in sicer **v roku 8 dni**, po objavi na spletni strani Ministrstva za javno upravo in Komisije za preprečevanje korupcije. V prijavi navedite **»ZA INTERNI NATEČAJ – PRAVNI SVETOVALEC SVETNIK«.**

Če je prijava poslana po pošti, se šteje, da je pravočasna, če je oddana na pošto priporočeno, in sicer najkasneje zadnji dan roka za prijavo. Za pisno obliko prijave se šteje tudi **elektronska oblika**, poslana na elektronski naslov: [zaposlitve.kpk@kpk-rs.si](mailto:zaposlitve.kpk@kpk-rs.si), pri čemer veljavnost prijave ni pogojena z elektronskim podpisom.

Obvestilo o končanem postopku internega natečaja bo objavljeno na spletni strani Komisije.

Za dodatne informacije v zvezi z internim natečajem se lahko obrnete na ga. Bredo DEMŠAR PETRETIČ oziroma ga. Jagodo VITEZ, telefon: 01 400 – 5710.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.